**Stortingets Energi- og miljøkomité**

Oslo, 20.10.2020

**Innspel til statsbudsjett 2021 frå FFA, forskingsinstitutta**

Vi takkar for høvet til å gje innspel til den skriftlege budsjetthøyringa i komiteen og vil med dette kommentere budsjettframlegget frå regjeringa på Kap 1410, post 50 Basisløyvingar under Noregs forskingsråd og kap 1410, post 51 Forskingsprogram under Noregs forskingsråd.

**For å auke omstillingstakta mot det grøne skiftet, har FFA følgjande konkrete framlegg for 2021:**

Auke på 10 millionar kroner i grunnfinansiering til miljøforskingsinstitutta er eit viktig steg for å bygge langsiktig kunnskap. Den må trappast opp til 25% over ein 5-årsperiode. Auken må vere retta mot prioriteringane i Langtidsplanen, nasjonal og internasjonal grøn omstilling og bygge kunnskapsgrunnlag for berekraftige samfunnsløysingar.

* Grøn plattform som skal bidra til grøn vekst, verdiskaping og grøne arbeidsplassar i eit lavutsleppsamfunn krev tverrsektorielt arbeid og tverrfagleg forsking. Utviklinga må vere basert på kunnskapsgrunnlag som ivaretek samfunn, klima og naturmiljø.

**Omstillingspotensialet i forskings- og innovasjonssamarbeid må utløysast for langsiktige og haldbare løysingar**

FFA er glad for at regjeringa i framlegg til Statsbudsjett 2021 aukar totalløyvinga til FoU frå 2020 med 2 milliardar kroner, til 1,1% av BNP. FFA vil framheve satsinga på Grøn Plattform og det europeiske forskings- og innovasjonssamarbeidet Horisont Europa som særleg viktige element i framlegget til statsbudsjett frå regjeringa. Vi meiner likevel at i den situasjonen Norge og verda står i, bør investeringa i kunnskapsutvikling for omstilling vere sterkare enn det som er foreslått.

For å realisere måla sett av Stortinget om nødvendige langsiktige omstillingar i næringsliv og samfunn, må forskingsinnsatsen frå styresmaktene gjennom Forskingsrådet trappast opp ytterlegare i ein overgangsperiode. Offentlege investeringar i FoU bør utgjere 1,25% av BNP, dvs som i våre naboland.

Koronapandemien slår inn for forskingsinstitutta også i 2021. Derfor er Grøn Plattform med 1 mrd kr over tre år svært viktig for å booste kunnskapsutvikling for grøn konkurransekraft og nye arbeidsplassar, men ikkje minst også for å møte utfordringane som dei nye rapportane frå FNs naturpanel og IPPC spesialrapport om landareal adresserer, om at klimautfordringane og tap av naturmangfald må sjåast i samanheng. Difor er det viktig at Grøn Plattform, der ein skal bruke 1 milliard kroner over 3 år, bygger kunnskap på tvers av sektorar og fagområde, slik at grøn vekst, verdiskaping og nye arbeidsplassar er basert på kunnskapsgrunnlag som ivaretek samfunn, klima og naturmiljø. Det er også nødvendig for å styrke konkurransefortrinna for næringslivet i Horisont Europa og sikre at norske aktørar får tilgang til internasjonale FoU-midlar. EU har allereie inkludert bodskapen frå IPCC og IPBES i sine strategiske dokument og naturen si rolle er tydeleg integrert i både European Green Deal og arbeidsprogramma i Horisont Europa.

Klima- og miljøutfordringane er komplekse og tverrfaglege. For å ta gode heilskaplege avgjerder treng vi meir kunnskap om koplingane mellom dei ulike fagområda. Derfor er auke på 10 mill kr i grunnløyvinga til miljøforskingsinstitutta viktig for å bygge det tverrfaglege kunnskapsgrunnlaget nasjonalt og internasjonalt for dei langsiktige og haldbare avgjerdene. Grunnløyvinga må trappast opp over ein 5-årsperiode til internasjonalt nivå på 25%, slik at miljøinstitutta kan samarbeide og konkurrere med europeiske forskingsmiljø på likeverdige vilkår.

Vi er glade for tilrådinga om å delta i Horisont Europa, rammeprogram for forsking og innovasjon i EU. Miljøinstitutta held høgt internasjonalt forskingsnivå og er attraktive samarbeidspartar. Vi støttar ein krevande ambisjon om å auke deltakinga frå norske bedrifter og FoU-miljø og hente heim ein større del av dei samla løyvingane, 3% retur. Då må også institutta gjennom grunnløyvinga og Stim-EU ha rammevilkår som gjer det muleg for institutta å auke sin aktivitet, dvs at dei får kostnadsdekning og ikkje går med underskot i kvart prosjekt. Ordninga med differensiert Stim-EU og auka grunnløyving bidreg begge til det.

Vennleg helsing

*-sign -*

*Agnes Landstad*

Dagleg leiar FFA

*Forskningsinstituttenes Fellesarena organiserer de 36 selvstendige forskningsinstituttene som fyller kriteriene for basisbevilgning fra Forskningsrådet, til sammen 6500 årsverk og 10,2 mrd kr i årlig omsetning, derav 1,2 mrd kr fra utlandet. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning. Den anvendte forskningen er innrettet mot de store samfunnsutfordringene og bidrar til konkurransekraft, innovasjonsevne og omstilling i næringsliv og offentlig sektor. Evalueringer og studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og fungerer som akseleratorer for innovasjon og omstilling i samfunnet. Instituttene bygger en bro mellom grunnleggende forskning og private og offentlige virksomheters behov for ny kunnskap og nye løsninger.*